AAV รอนัด AOT ใน 2-3 สัปดาห์สานต่อแนวคิดร่วมพัฒนาสนามบินดอนเมือง-ภูมิภาค
AAV รอนัด AOT ใน 2-3 สัปดาห์สานต่อแนวคิดร่วมพัฒนาสนามบินดอนเมือง-ภูมิภาค
11 ส.ค. 2559

นายธรรศพลฐ์ แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น จำกัด (มหาชน) หรือ AAV และประธานเจ้าหน้าที่บริหาร สายการบินไทยแอร์เอเชีย เปิดเผยว่า บริษัทจะนัดหารือกับฝ่ายบริหารของ บมจ.ท่าอากาศยานไทย (AOT) หรือ ทอท.ภายใน 2-3 สัปดาห์นี้ เพื่อสานต่อแนวคิดของนายสมคิด จาตุศรีพิทักษ์ รองนายกรัฐมนตรี ที่ต้องการเปิดทางให้สายการบินเข้ามาช่วยพัฒนาสนามบินร่วมกับ ทอท. เพื่อให้รองรับการท่องเที่ยวได้ทันกับแนวโน้มเติบโตที่มากขึ้น เพราะประเทศไทยเป็นฮับการท่องเที่ยวของภูมิภาคนี้
“ตอนนี้ต้องรอนโยบายของ ทอท.ชัดเจนก่อน คิดว่าจะนัดคุยกันใน 2-3 สัปดาห์ เน้นเรื่องการพัฒนาสนามบิน”นายธรรศพลฐ์ กล่าว
อย่างไรก็ตาม ประธานเจ้าหน้าที่บริหาร AAV ปฏิเสธที่จะให้ความเห็นว่ากลุ่มแอร์เอเชียมีแผนเข้าพัฒนาในสนามบินดอนเมือง และสนามบินภูมิภาคหรือไม่ อย่างไร โดยปัจจุบันสนามบินดอนเมืองเป็นฮับของสายการบินไทยแอร์เอเชีย
ส่วนกระแสข่าวที่ระบุว่ากลุ่มคิงเพาเวอร์ต้องการผลักดันให้ AAV เข้าลงทุนใน บมจ.สายการบินนกแอร์ (NOK) นั้น นายธรรศพลฐ์ กล่าวปฏิเสธที่จะให้ความเห็นเช่นกัน และระบุว่ายังไม่มีอะไรคืบหน้า
อนึ่ง เมื่อ 12  มิ.ย.ที่ผ่านมา กลุ่มคิงเพาเวอร์ได้เข้าลงทุนหุ้น AAV สัดส่วน 39.93%